作者:劉時中
標題:雙調・殿前歡
內容:醉翁酡，醒來徐步杖藜拖。家童伴我池塘坐，鷗鷺清波。映水紅蓮五六科，秋光過，兩句新題破。秋霜殘菊，夜雨枯荷。醉顏酡，太翁莊上走如梭。門前幾個官人坐，有虎皮馱馱。呼王留喚伴哥，無一個，空叫得喉嚨破。人踏了瓜果，馬踐了田禾。道情醉顏酡，水邊林下且婆娑。醉時拍手隨腔和，一曲狂歌。除漁樵那兩個，無災禍，此一著誰參破？南柯夢繞，夢繞南柯。醉顏酡，前賢不醉我今何？古來已錯今猶錯，世事從他。楚三閭葬汨羅，名猶播，誰在高唐臥？巫娥夢我，我夢巫娥。醉顏酡，雲娘行酒雪兒歌，醉時吟狂時舞醒時坐。不醉如何？得快活且快活。今日個，只得隨緣過。戀眼前富貴，看門外風波。